**ОРГАНИЗАЦИЯ НА СИСТЕМАТА ЗА СМЕТОСЪБИРАНЕ И СМЕТОИЗВОЗВАНЕ НА БИТОВИТЕ ОТПАДЪЦИ**

Система за организирано сметосъбиране и сметоизвозване на битовите отпадъци е въведена във всички населени места и курортни зони на територията на община Шабла. Услугите по осигуряване на чистотата се изпълняват от работниците към Общинско предприятие БКСТРО и заетите по програмите за временна заетост. За осигуряване на тези услуги общината разполага с 2 сметосъбиращи автомобила, 3 трактора, 1 камион, 2 лекотоварни автомобила, 22 броя храсторези, моторни коси, тракторни косачки и триони.

За събирането на сметта от жизнената дейност на населението общината осигурява необходимия брой и вид съдове, чрез които всеки притежател на битови отпадъци се обслужва от оторизирани за целта лица. Металните контейнери за събиране на битови отпадъци, с вместимост 1,1 куб. м., са общо 518 и са разпределени по всички населени места в общината. В гр. Шабла освен контейнерите, на собствениците на имоти са предоставени 1350 броя метални кофи - 0,11 куб. м., за индивидуално ползване. Община Шабла ежегодно отделя средства в бюджета, с които купува допълнителни съдове за смет и такива за подмяна на амортизираните.

Честотата на сметосъбиране и сметоизвозване се определя съобразно прогнозните количества отпадъци, генерирани по сезони и по месеци в населените места, чрез заповед, която се публикува ежегодно във в. „Изгрев“ и на официалната Интернет страница на община Шабла.

В задълженията на общината влизат и дейностите по поддръжка на териториите за обществено ползване – метене, почистване на декоративните кошчета за смет, косене на зелени площи, подрязване на храсти и клони, зацветяване, засаждане на дръвчета, поливане и т.н. Тези дейности също се изпълняват от работниците към Общинско предприятие БКСТРО и лицата по програмите за временна заетост.

Хората, които работят за осигуряване на чистотата, всъщност се грижат за комфорта на всички нас – данъкоплатците-потребители на тази услуга и заслужават нашето уважение и отговорно отношение. Как ли? Като затваряме капака на съдовете след като сме си изхвърлили боклука, за да не се разпилява. Като не изхвърляме гореща пепел и тлеещи материали за отопление, за да не подпалим съдържанието на контейнера. Като смачкваме празните кашони и пластмасови бутилки преди да ги изхвърлим, за да не заемат цялото пространство в съдовете за смет. Мястото на боклука е в кофите и контейнерите, а не по улиците, площадите и в покрайнините на населените места, където за да бъде почистен, отново ние, чрез нашите данъци, плащаме допълнително.